Galatia Bi 4 | Baiblo ɔ Ngɛ Intanɛti ɔ Nɔ | New World Translation\nMateo Maako Luka Yohane Ní Tsumi Roma Bi 1 Korinto Bi 2 Korinto Bi Galatia Bi Efeso Bi Filipi Bi Kolose Bi 1 Tɛsalonika Bi 2 Tɛsalonika Bi 1 Timoteo 2 Timoteo Tito Filemon Hebri Bi Yakobo 1 Petro 2 Petro 1 Yohane 2 Yohane 3 Yohane Jud Kpo Jemi 1 2 3 4 5 6\nGalatia Bi 4:1-31\nPi nyɔguɛhi hu, se mohu bimɛ (1-7)\nPaulo susu Galatia bi ɔmɛ a he (8-20)\nHaga kɛ Sara: somi enyɔ (21-31)\nYerusalɛm nɛ ngɛ hiɔwe, wa nyɛ ɔ ye e he (26)\n4 Jehanɛ ɔ, i ngɛ dee ke be abɔ nɛ gbosi ní yelɔ ɔ ji jokuɛ nyafii ɔ, slɔɔto ko be e kɛ nyɔguɛ a kpɛti, e ngɛ mi kaa lɛ ji níhi tsuo a nyɔmtsɛ mohu, 2 se e ngɛ nɔ hyɛli kɛ we nɔ hyɛli a sisi kɛ yaa si be nɛ e tsɛ ɔ to kɛ fɔ si ɔ maa su. 3 Jã kɛ̃ nɛ wɔ hu be nɛ wa ji jokuɛwi ɔ, je ɔ mi sisije ní ɔmɛ ngɔ wɔ nyɔguɛ. 4 Se benɛ be ɔ su ɔ, Mawu tsɔ e Bi ɔ, nɔ nɛ yo ko fɔ lɛ nɛ́ e hi mlaa sisi ɔ, 5 konɛ e gu hemi nɛ e ma he nihi nɛ a ngɛ mlaa sisi ɔ nɔ kɛ kpɔ̃ mɛ, bɔ nɛ pee nɛ wa nine nɛ su bi ngɔmi kaa binyumuhi ɔ nɔ. 6 Jehanɛ ɔ, akɛnɛ binyumuhi ji nyɛ he je ɔ, Mawu tsɔ e Bi ɔ mumi ɔ kɛ ba sɛ wa tsui mi, nɛ e kpaa ngmlaa ke: “Abba,* Tsaatsɛ!” 7 Lɔ ɔ he ɔ, pi nyɔguɛ ji mo hu, mohu ɔ, binyumu ji mo; nɛ ke binyumu ji mo ɔ, lɛɛ gbosi ní yelɔ hu ji mo kɛ gu Mawu nɔ. 8 Se benɛ nyɛ li Mawu ɔ, nyɛ pee nyɔguɛhi kɛ ha níhi nɛ pi mawu nitsɛnitsɛmɛ ji mɛ ɔ. 9 Se amlɔ nɛ ɔ nɛ nyɛ ba le Mawu, aloo nɛ Mawu mohu ba le nyɛ nɛ ɔ, kɛ ba lɛ kɛɛ nɛ nyɛ ngɛ kpalee kɛ ngɛ sisije níhi nɛ a gbɔjɔ nɛ a he be se nami ɔ he yae ekohu, nɛ nyɛ suɔ kaa nyɛ maa pee nyɔguɛhi kɛ ha mɛ ekohu ɔ? 10 Nyɛ ngɛ ligbihi kɛ nyɔhiɔhi kɛ behi kɛ jehahi yee pɛpɛɛpɛ. 11 I ngɛ gbeye yee ha nyɛ kaa ngɛ blɔ ko nɔ ɔ, i gbo dengme ngɛ nyɛ he yaka gu. 12 Nyɛmimɛ, i kpa nyɛ pɛɛ, nyɛ ba pee kaa bɔ nɛ i ngɛ ɔ, ejakaa jinɛ imi hu i ngɛ kaa nyɛ. Nyɛ pee we mi nɔ́ yayami ko. 13 Se nyɛ le kaa he lo mi hiɔ ko lɛ ha nɛ i ná kekleekle he blɔ kɛ ba jaje sane kpakpa a ngɔ tsɔɔ nyɛ ɔ nɛ. 14 Nɛ e ngɛ mi kaa ye he lo mi nyagba a ba pee ka kɛ ha nyɛ mohu lɛɛ, se nyɛ nyafii we mi, nɛ ye he hu pee we nyɛ tai;* mohu ɔ, nyɛ he mi atuu kaa Mawu bɔfo ko, kaa Kristo Yesu. 15 Jije jamɛ a bua jɔmi ɔ nɛ nyɛ ná a ngɛ? Ejakaa i ngɛ nyɛ he odase yee kaa kaa e maa hi peemi ɔ, jinɛ nyɛ ko ta nyɛ hɛ ngmɛhi kɛ ko ha mi. 16 Lɛɛ enɛ ɔ he ɔ, anɛ anɔkuale ɔ nɛ i de nyɛ ɔ ha nɛ i ba pee nyɛ he nyɛlɔ lo? 17 A kɛ hɛdɔ ngɛ hlae kaa a nine maa su nyɛ nɔ, se pi ngɛ yi mi tomi kpakpa ko he je; a suɔ kaa a ma je nyɛ kɛ je ye he konɛ nyɛɛ kɛ kã nɛ ya nyɛɛ a se. 18 Se be fɛɛ be ɔ, e maa hi kaa nɔ ko kɛ hɛdɔ ma hla nyɛ se blɔ ngɛ yi mi tomi kpakpa he je, nɛ pi be nɛ i ngɛ nyɛ ngɔ pɛ, 19 ye bimɛ tsɔwi nɛ i ngɛ kɔ̃ɔ̃e ngɛ nyɛ he ekohu kɛ yaa si be nɛ a maa bɔ Kristo* ngɛ nyɛ mi. 20 I ná nɛ i ngɛ nyɛ ngɔ amlɔ nɛ ɔ nɛ ma tu munyu ngɛ blɔ kpa nɔ, ejakaa i pee basaa ngɛ nyɛ he. 21 Nyɛ de mi, nyɛ nihi nɛ nyɛ suɔ kaa nyɛ maa hi mlaa sisi ɔ, Anɛ nyɛ nui Mlaa a lo? 22 Kaa nɔ hyɛmi nɔ́ ɔ, a ngma ke Abraham ná binyumuhi enyɔ, e ná nɔ kake kɛ gu mawayo ɔ nɔ, kɛ nɔ kake hu kɛ gu yo nɛ e ye e he ɔ nɔ; 23 se nɔ nɛ e ná kɛ gu mawayo ɔ nɔ ɔ, ngɛ anɔkuale mi ɔ, a fɔ lɛ ngɛ he lo nya, nɛ nɔ kpa a nɛ e ná kɛ gu yo nɛ e ye e he ɔ nɔ ɔ lɛɛ kɛ gu si womi nɔ. 24 A ma nyɛ maa ngɔ ní nɛ ɔmɛ kaa nɔ́ he tomi níhi; ejakaa yi nɛ ɔmɛ daa si kɛ ha somi enyɔ, nɔ nɛ e je Sinai Yoku ɔ nɔ ɔ fɔ bimɛ kɛ ha nyɔguɛ yemi, nɛ lɛ ji Haga. 25 Jehanɛ ɔ, Haga daa si kɛ ha Sinai, Arabia yoku ko, nɛ e daa si kɛ ha Yerusalɛm nɛ ngɛ mwɔnɛ ɔ, ejakaa e kɛ e bimɛ ɔmɛ ngɛ nyɔguɛ tso mi. 26 Se Yerusalɛm nɛ ngɛ hiɔwe ɔ lɛɛ e ye e he, nɛ lɛ ji wa nyɛ. 27 Ejakaa a ngma ke: “Mo yosa nɛ o fɔ we, o bua nɛ jɔ; mo yo nɛ o nui kɔɔmi he, o kɛ bua jɔmi nɛ kpa ngmlaa; ejakaa yo nɛ a kua lɛ ɔ bimɛ a he hiɛ babauu pe yo ɔ nɛ e ngɛ huno ɔ bimɛ.” 28 Jehanɛ ɔ, nyɛmimɛ, nyɛ ji si womi ɔ bimɛ kaa bɔ nɛ Isak ji ɔ nɔuu. 29 Se kaa bɔ nɛ ngɛ jamɛ a be ɔ mi ɔ, nɔ nɛ a fɔ lɛ ngɛ he lo nya a bɔni nɔ nɛ a gu mumi ɔ nɔ kɛ fɔ lɛ ɔ yi mi wami ɔ, jã kɛ̃ nɛ e ji mwɔnɛ ɔ hulɔ. 30 Se mɛni ngmami ɔ de? “Fiee mawayo ɔ kɛ e binyumu ɔ kɛ ho, ejakaa mawayo ɔ binyumu ɔ kɛ yo ɔ nɛ e ye e he ɔ binyumu ɔ be gbosi ní yee gblegbleegble.” 31 Enɛ ɔ he ɔ, nyɛmimɛ, wa ji bimɛ, pi mawayo ko bimɛ, se mohu yo ɔ nɛ e ye e he ɔ bimɛ.\n^ Hebri aloo Aram munyungu nɛ e sisi ji “Oo Tsaatsɛ!”\n^ Aloo “nyɛ su we lada kɛ pue we ye nɔ.”\n^ Aloo “Kristo su ɔ maa je kpo.”\nGalatia Bi 4